PATVIRTINTA

Klaipėdos miestosavivaldybės

tarybos 2012 m. d.

sprendimu Nr.

**KLAIPĖDOS MIESTO GYVENTOJŲ TELKIMO VISUOMENEI NAUDINGAI VEIKLAI ATLIKTI TVARKOS APRAAS**

**I. BENDROSIOS NUOSTATOS**

1. Klaipėdos miesto gyventojų telkimo visuomenei naudingai veiklai atlikti tvarkos aprašas (toliau – Tvarkos aprašas) nustato Klaipėdos miesto savivaldybės ir jos teritorijos gyventojų, deklaruojančių gyvenamąją vietą Klaipėdos miesto savivaldybėje arba įtrauktų į Klaipėdos miesto savivaldybės gyvenamosios vietos neturinčių asmenų apskaitą, telkimo visuomenei naudingai veiklai atlikti tvarką ir sąlygas.

2. Tvarkos apraše vartojamos sąvokos atitinka Lietuvos Respublikos piniginės socialinės paramos nepasiturintiems gyventojams įstatyme (toliau – Įstatymas) ir Telkimo visuomenei naudingai veiklai atlikti tvarkos apraše, patvirtintame Lietuvos Respublikos socialinės apsaugos ir darbo ministro 2012 m. gegužės 24 d. įsakymu Nr. A1-255 (toliau – Telkimo visuomenei naudingai veiklai atlikti tvarkos aprašas), vartojamas sąvokas.

3. Visuomenei naudinga veikla organizuojama vadovaujantis Lietuvos Respublikos įstatymais, Lietuvos Respublikos Vyriausybės nutarimais, Telkimo visuomenei naudingai veiklai atlikti tvarkos aprašu, šiuo Tvarkos aprašu ir kitais teisės aktais.

**II. ASMENYS, ORGANIZUOJANTYS IR ATLIEKANTYS VISUOMENEI**

**NAUDINGĄ VEIKLĄ**

4. Visuomenei naudingos veiklos organizatorius (toliau – Organizatorius) – Klaipėdos miesto savivaldybės administracijos direktoriaus įgaliota (-os) įstaiga (-os) bei organizacija (-os), kuri (‑ios) organizuoja visuomenei naudingą veiklą ir pasitelkia savivaldybės teritorijos bendruomenės narius visuomenei naudingai veiklai atlikti.

5. Visuomenei naudingai veiklai, nurodytai Telkimo visuomenei naudingai veiklai atlikti tvarkos aprašo 7 punkte, pasitelkiami Įstatymo 23 straipsnio 2 dalies 1 punkte nurodyti asmenys, gaunantys piniginę socialinę paramą ilgiau kaip 6 mėnesius, arba asmenys, kuriems Vienkartinių pašalpų skyrimo komisijos siūlymu skiriama vienkartinė pašalpa skoloms už komunalinius patarnavimus apmokėti.

6. Visuomenei naudingai veiklai nepasitelkiami Telkimo visuomenei naudingai veiklai atlikti tvarkos aprašo 13 punkte nurodyti asmenys ir asmenys, kurie slaugo ar prižiūri savo arba bendrai gyvenančio asmens vaiką, vaiką, kuriam įstatymų nustatyta tvarka nustatyta globa ar rūpyba šeimoje, savo ar sutuoktinio artimąjį giminaitį, jeigu jiems yra mokamos slaugos ar priežiūros (pagalbos) išlaidų tikslinės kompensacijos, arba įstatymų nustatyta tvarka paskirtas pripažinto neveiksniu vaiko, kuriam įstatymų nustatyta tvarka nustatyta globa ar rūpyba šeimoje, bendrai gyvenančio asmens, savo ar sutuoktinio artimojo giminaičio globėju ar vaiko, kuriam įstatymų nustatyta tvarka nustatyta globa ar rūpyba šeimoje, bendrai gyvenančio asmens, savo ar sutuoktinio artimojo giminaičio, kuriam nustatyta rūpyba, rūpintoju, jeigu kitas iš bendrai gyvenančių asmenų slaugo ar prižiūri kitą iš šiame punkte nurodytų asmenų.

**III. TELKIMAS VISUOMENEI NAUDINGAI VEIKLAI**

7. Organizatorius ne vėliau kaip likus 5 darbo dienoms iki veiklos pradžios informacinėje sistemoje teikia duomenis apie visuomenei naudingos veiklos poreikį, nurodydamas visuomenei naudingos veiklos pobūdį, veiklos pradžią, pabaigą, trukmę (valandomis ir dienomis), asmenų skaičių.

8. Tvarkos aprašo 5 punkte nurodyti asmenys, pateikę prašymus piniginei socialinei paramai gauti ir reikiamus dokumentus arba Vienkartinių pašalpų skyrimo komisijai nustačius sąlygą atlikti visuomenei naudingą veiklą, informuojami apie visuomenei naudingos veiklos poreikį bei supažindinami su visuomenei naudingos veiklos atlikimo tvarka bei sąlygomis.

9. Asmenims, sutikusiems atlikti visuomenei naudingą veiklą, išduodamas siuntimas atlikti visuomenei naudingą veiklą (toliau – Siuntimas), Siuntimo kopija įsegama į paramos gavėjo bylą. Duomenys apie asmenis, kurie pasitelkiami visuomenei naudingai veiklai atlikti ir kuriems išduodami Siuntimai, registruojami informacinėje sistemoje.

10. Asmuo, gavęs Siuntimą, ne vėliau kaip iki Siuntime nurodytos datos privalo nuvykti pas Organizatorių ir sudaryti rašytinę visuomenei naudingos veiklos atlikimo sutartį (toliau – Sutartis (Telkimo visuomenei naudingai veiklai atlikti tvarkos aprašo 2 priedas).

11. Visuomenei naudingos veiklos darbo trukmę nustato Organizatorius arba pasiūlo Vienkartinių pašalpų skyrimo komisija, bet ne daugiau kaip 40 valandų per mėnesį.

12. Organizatorius Telkimo visuomenei naudingai veiklai atlikti tvarkos aprašo nustatyta tvarka informuoja asmenis apie veiklos turinį (pobūdį), eigą bei saugą ir tvarko visuomenei naudingos veiklos apskaitą.

13. Organizatorius gali kompensuoti dokumentais pagrįstas su visuomenei naudinga veikla susijusias išlaidas Sutartyje nurodytomis sąlygomis.

14. Organizatorius ne vėliau kaip per 2 darbo dienas privalo el. paštu parama@klaipeda.lt informuoti Klaipėdos miesto savivaldybės administracijos Socialinių reikalų departamento Socialinės paramos skyrių (toliau – Skyrius):

14.1. jei asmuo per nustatytą terminą neatvyksta pas Organizatorių arba atvyksta, bet atsisako sudaryti rašytinę Sutartį;

14.2. jei asmuo savavališkai pasišalina, atvyksta neblaivus, apsvaigęs nuo narkotinių ar toksinių medžiagų, neįvykdo Sutartyje numatytų įsipareigojimų;

14.3. kai asmuo atliko visą jam paskirtą visuomenei naudingą veiklą.

15. Organizatorius gali atsisakyti sudaryti Sutartį su asmeniu, jeigu jis atvyko neblaivus, apsvaigęs nuo narkotinių ar toksinių medžiagų, jo profesinis pasirengimas neatitinka veiklos specifikos ar kitų svarbių priežasčių. Atsisakius sudaryti Sutartį, Organizatorius ne vėliau kaip per 2 darbo dienas apie tai informuoja Skyrių, nurodydamas atsisakymo priežastis.

16. Jei Organizatorius informuoja Skyrių apie 14.1, 14.2 ir 15 punktuose nurodytus atvejus ir asmuo nepateikia dokumentų (duomenų), pateisinančių nedalyvavimą visuomenei naudingoje veikloje, laikoma, kad piniginės socialinės paramos gavėjas atsisakė vykdyti visuomenei naudingą veiklą.

17. Piniginės socialinės paramos gavėjui, be pateisinamos priežasties atsisakiusiam atlikti visuomenei naudingą veiklą ar neįvykdžiusiam Sutartyje numatytų įsipareigojimų, piniginė socialinė parama teikiama Įstatyme, Piniginės socialinės paramos teikimo tvarkos apraše nustatyta tvarka.

**IV. BAIGIAMOSIOS NUOSTATOS**

18. Šį Tvarkos aprašą pagal kompetenciją vykdo Klaipėdos miesto savivaldybės administracijos Socialinių reikalų departamentas, Miesto ūkio departamentas, Ugdymo ir kultūros departamentas, Investicijų ir ekonomikos departamentas, Ūkio skyrius, Organizatoriai.

19. Šio Tvarkos aprašo įgyvendinimą kontroliuoja Klaipėdos miesto savivaldybės administracijos direktorius ar jo įgaliotas asmuo.

20. Visuomenei naudingos veiklos vykdymo metu Organizatoriui ir asmenims, atliekantiems visuomenei naudingą veiklą, padaryta žala atlyginama Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_